b'\n_START_ARTICLE_\nPaul Varul\n_START_SECTION_\nBiografija\n_START_PARAGRAPH_\n1975 m. TU Teis\xc4\x97s fakultete (TF) baig\xc4\x97 teis\xc4\x97s studijas. 1985 m. Sankt Peterburgo universiteto (SPU) Teis\xc4\x97s fakultete, teis\xc4\x97s moksl\xc5\xb3 kandidatas (daktaras)._NEWLINE_Nuo 1976 m. TU TF d\xc4\x97stytojas, 1991-1992 m. Civilin\xc4\x97s teis\xc4\x97s ir civilinio proceso teis\xc4\x97s katedros ved\xc4\x97jas, nuo 1992 m. TU civilin\xc4\x97s teis\xc4\x97s profesorius, 1994\xe2\x80\x932009 m. Paul Varul advokat\xc5\xb3 kontoros partneris, 1995\xe2\x80\x931999 m. Estijos Respublikos teisingumo ministras (premjero Tiit V\xc3\xa4hi, nuo 2009 kovo m\xc4\x97n. Mart Siimann kabinete). Buvo Estijos koalicijos partijos (est. Eesti Koonderakond) narys. Paskelb\xc4\x97 publikacij\xc5\xb3._NEWLINE_Nuo 2009 m. advokat\xc5\xb3 kontoros \xe2\x80\x9eVARUL", Robert Juodka, Janis Zelmenis\xe2\x80\x9c partneris. Bankroto teis\xc4\x97s specialistas (kaip teisinis patar\xc4\x97jas Estijoje visose did\xc5\xbeiosiose bankroto bylose, kuriose dalyvavo kredit\xc5\xb3 institucijos), restrukt\xc5\xabrizavimo specialistas (remiantis \xe2\x80\x9ePLC Which lawyer?\xe2\x80\x9c). \xc4\xaetrauktas \xc4\xaf geriausi\xc5\xb3 \xc4\xafmoni\xc5\xb3 ir finans\xc5\xb3 teis\xc4\x97s specialist\xc5\xb3 Estijoje s\xc4\x85ra\xc5\xa1\xc4\x85 (\xe2\x80\x9eEuropean Legal Experts\xe2\x80\x9c), minimas \xe2\x80\x9eBest Lawyers\xe2\x80\x9c. Konsultavo daugel\xc4\xaf Estijos ir tarptautini\xc5\xb3 klient\xc5\xb3 \xc4\xafvairiais privatin\xc4\x97s teis\xc4\x97s aspektais \xe2\x80\x93 bank\xc5\xb3, komercin\xc4\x97s teis\xc4\x97s ir kitais klausimais. Turi patirties bank\xc5\xb3 ir finans\xc5\xb3 teis\xc4\x97s, \xc4\xafmoni\xc5\xb3 susiliejim\xc5\xb3 bei \xc4\xafsigijim\xc5\xb3 ir draudimo teis\xc4\x97s, gin\xc4\x8d\xc5\xb3 sprendim\xc5\xb3 srityje. Atstovavo daugelyje visuomen\xc4\x97s d\xc4\x97mesio susilaukusi\xc5\xb3 byl\xc5\xb3 (pvz., tarptautiniuose arbitra\xc5\xbeuose \xe2\x80\x93 Stokholmo, Londono, Va\xc5\xa1ingtono). Buv\xc4\x99s arbitras Arbitra\xc5\xbeo institute prie Stokholmo prekybos r\xc5\xabm\xc5\xb3, Arbitra\xc5\xbeiniame teisme prie Estijos prekybos ir pramon\xc4\x97s r\xc5\xabm\xc5\xb3. Liudytojas-ekspertas keliuose tarptautinio arbitra\xc5\xbeo procesuose Stokholme, Londone, Va\xc5\xa1ingtone (JAV) ir Tarptautiniame investicini\xc5\xb3 gin\xc4\x8d\xc5\xb3 sprendim\xc5\xb3 centre._NEWLINE_Dalyvavo rengiant pagrindinius Estijos privatin\xc4\x97s teis\xc4\x97s aktus (pvz., CK, Paveld\xc4\x97jimo \xc4\xafstatym\xc4\x85 (P\xc3\xa4rimisseadus, 1996 m.), \xc5\xa0eimos teis\xc4\x97s \xc4\xafstatym\xc4\x85 (Perekonnaseadus, 1994 m.), Bankroto \xc4\xafstatym\xc4\x85, Reorganizavimo \xc4\xafstatym\xc4\x85 ir kt.). Prievoli\xc5\xb3 \xc4\xafstatymo, Civilinio kodekso pagrindin\xc4\x97s (Bendrosios) dalies (Tsiviilseadustiku \xc3\xbcldosa seadus, 1994 m.) darbo grupi\xc5\xb3 (ekspert\xc5\xb3 komisijos) pirmininkas (1999-2002 m.), Estijos civilinio kodekso ir Estijos komercinio kodekso rengimo komisijos pirmininkas 1992\xe2\x80\x931999 m. Jis taip pat buvo autorius-ekspertas rengiant Estijos centrinio banko \xc4\xafstatym\xc4\x85 bei \xc4\xafstatymus, reguliuojan\xc4\x8dius kredito \xc4\xafstaig\xc5\xb3 veikl\xc4\x85 (pvz., Kredito institucij\xc5\xb3 \xc4\xafstatymas). 2003-2008 m. Europos civilinio kodekso rengimo grup\xc4\x97s narys, 2006-2009 m. Europos Komisijos globojamos darbo grup\xc4\x97s, rengian\xc4\x8dios Bendr\xc4\x85j\xc4\x85 princip\xc5\xb3 sistem\xc4\x85 (Common Frame of Reference, CFR) narys, nuo 2006 m. Nemokumo teis\xc4\x97s ekspert\xc5\xb3 komisijos (prie Estijos teisingumo ministerijos) narys.'